## Zakon o financijskom osiguranju

### NN 76/2007 (23.7.2007.), Zakon o financijskom osiguranju

# HRVATSKI SABOR

2396

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O FINANCIJSKOM OSIGURANJU

Proglašavam
Zakon o financijskom osiguranju, kojega je Hrvatski sabor donio na sjednici 6.
srpnja 2007. godine.

Klasa:
011-01/07-01/64

Urbroj: 71-05-03/1-07-2

Zagreb,
13. srpnja 2007.

Predsjednik

**Stjepan Mesić, v. r.**

## ZAKON

### O FINANCIJSKOM OSIGURANJU

Opće odredbe

Članak 1.

Ovim
se Zakonom uređuju posebna pravila za osiguranje financijskih obveza
financijskim instrumentima ili novčanim sredstvima koja sklapaju subjekti
financijskog tržišta.

Pojmovi

Članak 2.

Pojedini
pojmovi, u smislu ovoga Zakona, imaju sljedeće značenje:

1.
Financijsko osiguranje je prijenos odnosno zasnivanje posebne vrste založnog
prava na financijskim instrumentima ili novčanim sredstvima radi osiguranja
financijske obveze,

2.
Ugovor o financijskom osiguranju jest ugovor kojim se obvezuje davatelj
instrumenta osiguranja, radi osiguranja ispunjenja svoje ili tuđe određene
financijske obveze, prenijeti na primatelja određen instrument osiguranja ili
se obvezuje na određenom instrumentu osiguranja u korist primatelja zasnovati
posebnu vrstu založnog prava, pod uvjetima utvrđenima ugovorom, okvirnim
ugovorom ili općim uvjetima poslovanja, a primatelj tog instrumenta osiguranja
obvezuje se u skladu s ugovorenim uvjetima, ovim Zakonom, ili drugim propisima,
taj ili ekvivalentni instrument osiguranja vratiti davatelju, pri čemu može
biti utvrđeno i pravo primatelja određenog instrumenta osiguranja da uslijed
smanjenja vrijednosti tog instrumenta osiguranja zatraži dodatni ili zamjenski
instrument osiguranja, odnosno pravo davatelja određenog instrumenta osiguranja
da uslijed porasta njegove vrijednosti zatraži povrat odgovarajućeg iznosa
određenog instrumenta osiguranja,

3.
Instrument osiguranja jesu financijski instrumenti ili novčana sredstva,

4.
Financijski instrumenti jesu dionice i njima odgovarajući vrijednosni papiri,
obveznice i ostali dužnički vrijednosni papiri kojima se trguje na tržištu
vrijednosnih papira, udjeli u društvima za zajedničko ulaganje u prenosive
vrijednosne papire, instrumenti novčanog tržišta, drugi nematerijalizirani
vrijednosni papiri kojima se trguje na tržištu vrijednosnih papira i koji daju
pravo na stjecanje dionica, obveznica ili drugih vrijednosnih papira ili daju
pravo na novčanu tražbinu te izvedenice, kao i sva ostala prava koja proizlaze
iz navedenih financijskih instrumenata, osim mjenica i čekova,

5.
Novčana sredstva jesu novčana tražbina po računu ili depozit u bilo kojoj
valuti, osim gotovog novca,

6.
Određena financijska obveza je obveza čije je ispunjenje osigurano instrumentom
osiguranja i koja daje pravo na namirenje instrumentom osiguranja, a može biti
sadašnja i buduća obveza, uvjetna i bezuvjetna, dospjela i nedospjela, odrediva po vrsti ili klasi, stalna ili povremena, može
proizlaziti iz ugovora, okvirnog ugovora ili općih uvjeta poslovanja, može biti
obveza davatelja instrumenta osiguranja ili neke druge osobe,

7.
Osiguranje prijenosom instrumenta osiguranja je ugovor o financijskom
osiguranju kod kojega su prava iz instrumenta osiguranja preneseni s davatelja
na primatelja instrumenta osiguranja, što uključuje i ugovore o povratnoj
kupnji, odnosno ugovore o obratnoj povratnoj kupnji,

8.
Osiguranje zasnivanjem posebnog založnog prava je ugovor o financijskom
osiguranju kod kojega primatelj instrumenta osiguranja stječe na instrumentu
osiguranja pravo korištenja i raspolaganja pri čemu prava iz instrumenta
osiguranja ne prelaze s davatelja na primatelja instrumenta osiguranja,

9.
Pravo korištenja i raspolaganja je pravo primatelja instrumenta osiguranja,
odnosno osobe koja ga zastupa i djeluje u njegovo ime, ili u svoje ime, a za
njegov račun, da kod osiguranja zasnivanjem posebnoga založnog prava nad
instrumentom osiguranja pod uvjetima utvrđenima ugovorom, okvirnim ugovorom ili
općim uvjetima poslovanja, taj instrument osiguranja koristi i njime za
trajanja osiguranja raspolaže kao da je primatelj instrumenta osiguranja njegov
vlasnik odnosno zakoniti imatelj,

10.
Isporuka ili stjecanje instrumenta osiguranja jesu sve radnje, uključujući i
isporuku zamjenskog ili dopunskog instrumenta osiguranja te povrata viška
instrumenta osiguranja, kojima se na temelju ugovora o financijskom osiguranju
prenosi instrument osiguranja s davatelja na primatelja instrumenta osiguranja,
ili se na istom u korist primatelja instrumenta osiguranja zasniva posebno
založno pravo. Instrument osiguranja smatra se isporučenim, odnosno stečenim
kada prijenos instrumenta osiguranja odnosno zasnivanje posebnog založnog prava
na njemu bude zabilježen na odgovarajućem računu u registru u kojemu se vode
financijski instrumenti, odnosno na odgovarajućem novčanom računu,

11.
Ekvivalentni instrument osiguranja jesu novčana sredstva istog iznosa u istoj
valuti, odnosno financijski instrumenti istog izdavatelja ili dužnika, koji
tvore dio istog izdanja ili klase te su iste nominalne vrijednosti, valute i
opisa, kao i drugačiji financijski instrumenti ako je to predviđeno samim
ugovorom,

12.
Pretpostavka za ostvarenje instrumenta osiguranja je svako neispunjenje
osigurane obveze, odnosno događaj koji je predviđen ugovorom stranaka ili
propisom, po čijem nastupanju je primatelj instrumenta osiguranja ovlašten
ostvariti isti njegovim unovčenjem ili prisvajanjem ili po čijem nastupanju
dolazi do prijevremenog prestanka financijskih obveza između davatelja i
primatelja instrumenta osiguranja,

13.
Prijevremeni prestanak obveza je mogućnost da po nastupanju pretpostavke za
ostvarenje instrumenta osiguranja odgovarajuće obveze ugovornih strana postanu
dospjele i izražene u novcu kao obveze plaćanjem, obračunavanjem, prijebojem
ili na koji drugi način, ukoliko je tako predviđeno ugovorom, okvirnim
ugovorom, općim uvjetima poslovanja, ovim Zakonom ili drugim propisom, pri čemu
se uzima u obzir koliko je jedna strana dužna drugoj te nastaje obveza plaćanja
neto razlike iznosa onoj strani čija je tražbina veća,

14.
Obračunavanje (netiranje) je obračun sadašnjih ili
budućih plaćanja, obračun obveza na isporuku ili obračun prava koja proizlaze
iz jednog ili više ugovora o određenom financijskom poslu pri čemu
obračunavanje može značiti prestanak ili ukidanje, ili prijevremeno dospijeće
obveze za plaćanje i isporuku, ili na stjecanje kakvog drugog prava.
Obračunavanje može značiti i izračun ili procjenu jedinstvene, tržišne,
likvidacijske ili zamjenske vrijednosti u svezi s jednom ili više obveza ili
prava, a može značiti i konverziju u jednu valutu i/ili utvrđivanje neto iznosa
obveze, bilo putem prijeboja, ili na koji drugi način,

15.
Ugovor o povratnoj kupnji i ugovor o obratnoj povratnoj kupnji jesu transakcije
kupnje i povratne prodaje financijskih instrumenata u skladu s tržišnom
praksom, pri čemu se na iste primjenjuju odredbe ovoga Zakona, posebice vezano
uz pravni status kupljenih ili prodanih financijskih instrumenata, kao i u
slučaju kada za trajanja transakcije dođe do primjene odredbi o graničnom
osiguranju plaćanjem određenog novčanog iznosa ili prijenosom financijskih
instrumenata,

16.
Stečaj i likvidacija jesu postupci stečaja, likvidacije ili kakav drugi
postupak skupnog namirenja nad davateljem ili primateljem instrumenta
osiguranja, raspodjelom sredstava odnosno novčanih primitaka vjerovnicima,
dioničarima odnosno drugim udjelničarima, bilo da je
pokrenut i vodi se prisilno, bilo dragovoljno, ukoliko takav postupak uključuje
sudjelovanje sudskog ili upravnog tijela,

17.
Mjere reorganizacije jesu sve mjere koje se provode nad davateljem ili
primateljem instrumenta osiguranja uz sudjelovanje sudskog, upravnog, ili
nadzornog tijela, usmjerene na očuvanje njegova financijskog položaja, ukoliko
iste utječu na prava trećih osoba koja postoje od ranije, osobito mjere zabrane
raspolaganja, plaćanja, ovrhe ili osiguranja.

***Subjekti primjene***

Članak 3.

(1)
Subjekti na koje se primjenjuju odredbe ovoga Zakona jesu:

1.
Osobe javnog prava država članica Europske unije koje su zadužene za
upravljanje javnim dugom ili su ovlaštene voditi poslovne račune,

2.
Središnje banke država članica Europske unije, Europska središnja banka,
Međunarodni monetarni fond, Europska investicijska banka, Banka za međunarodna
poravnanja (BIS), Međunarodna banka za obnovu i razvoj, Međunarodna financijska
korporacija, Inter-američka banka za razvoj, Azijska banka za razvoj, Afrička
banka za razvoj, Vijeće europskog fonda za preraspodjelu, Nordijska
investicijska banka, Karipska banka za razvoj, Europska banka za obnovu i
razvoj, Europski investicijski fond te Inter-američka investicijska
korporacija,

3.
Financijske institucije koje su:

–
kreditne institucije, kao pravne osobe čija je djelatnost primanje depozita ili
drugih povratnih sredstava fizičkih i pravnih osoba te odobravanje kredita za
svoj račun, odnosno izdavanje sredstava plaćanja u obliku elektroničkog novca,
a posluju u skladu s posebnim propisima koji uređuju njihovu djelatnost,

–
investicijska društva, kao pravne osobe koje nisu kreditne institucije, a
njihova pretežita djelatnost je pružanje jedne ili više investicijskih usluga
trećim osobama odnosno provođenje jedne ili više investicijskih aktivnosti i
druge osobe sukladno propisima koji uređuju poslovanje investicijskih društava,

–
financijske institucije, kao pravne osobe, osim kreditne institucije, čija je
isključiva ili pretežita djelatnost stjecanje udjela u kapitalu, odnosno
obavljanje jedne ili više osnovnih financijskih usluga,

–
društva za osiguranje, sukladno propisima koji uređuju obavljanje poslova
osiguranja,

–
društva za zajednička ulaganja u prenosive vrijednosne papire,

4.
Središnje protustranke, agenti za poravnanja i
klirinške organizacije.

(2)
U Republici Hrvatskoj subjektima iz stavka 1. ovoga članka smatraju se
Republika Hrvatska, Hrvatska narodna banka i Hrvatska banka za obnovu i
razvitak, banke i stambene štedionice, društva za osiguranja investicijski i
mirovinski fondovi te društva za upravljanje tim fondovima, brokerska društva,
Središnja depozitarna agencija, Hrvatski zavod za zdravstveno osiguranje i
Hrvatski zavod za mirovinsko osiguranje i ostale financijske organizacije u
skladu s propisima koji određuju pružanje bankovnih i drugih financijskih
usluga.

(3)
Strane ugovora o financijskom osiguranju mogu biti i drugi subjekti i fizičke
osobe, ali samo ako sklapaju ugovor o financijskom osiguranju sa subjektima
navedenim u stavku 1. i 2. ovoga članka.

***Oblik***

Članak 4.

(1)
Za valjanost ugovora o financijskom osiguranju ne traži se izvršenje bilo
kakvog formalnog akta, već je dovoljno da o samom sklapanju ugovora odnosno
isporuci i stjecanju instrumenta osiguranja postoji pisani dokaz.

(2)
Pisanim dokazom iz stavka 1. ovoga članka podrazumijeva se i trajni zapis na
nositelju elektroničkog zapisa.

***Osiguranje zasnivanjem
posebnog založnog prava***

Članak 5.

(1)
Ugovorom o financijskom osiguranju kod kojega dolazi do zasnivanja posebnog
založnog prava zasniva se posebna vrsta založnog prava kao ograničeno stvarno
pravo na koje se ne primjenjuju odredbe drugih zakona o osnivanju založnog
prava, niti odredbe drugih zakona o naplati tražbina osiguranih založnim pravom
u mjeri u kojoj bi njihova primjena narušila pravo prvenstvenog namirenja
primatelja instrumenta osiguranja kako je ono predviđeno ovim Zakonom, a
primatelj instrumenta osiguranja ima pravo korištenja i raspolaganja.

(2)
U slučaju iz stavka 1. ovoga članka primatelj instrumenta osiguranja dužan je
najkasnije na dan dospijeća osigurane tražbine vratiti isti ili pribaviti
zamjenski instrument osiguranja koji stupa na mjesto i dobiva jednak pravni
položaj izvornog instrumenta osiguranja kojim je raspolagao. Sve dok postoji ta
obveza primatelja dopuštena je primjena odredbi o prijevremenom prestanku
obveza, ukoliko se ispune pretpostavke za ostvarenje instrumenta osiguranja.

(3)
U slučajevima iz stavka 1. i 2. ovoga članka primatelj instrumenta osiguranja
može svoju obvezu pribavljanja zamjenskog instrumenta osiguranja na
odgovarajući način procijeniti, izraziti u novčanom iznosu i izvršiti prijeboj
davatelju s dospjelom tražbinom osiguranom instrumentom osiguranja, pa i onda
kada pretpostavke za ostvarenje instrumenta osiguranja nastupe prije trenutka
od kojega je ugovorom bilo predviđeno da je primatelj dužan pribaviti zamjenski
instrument osiguranja. U tom slučaju uzima se u obzir koliko je jedna strana
dužna drugoj, te se među tim iznosima izvršava prijeboj odnosno obračunavanje
te preostaje isključivo obveza plaćanja neto razlike iznosa onoj strani čija je
tražbina veća.

(4)
Ukoliko je ugovorom iz stavka 1. ovoga članka tako predviđeno odnosno ukoliko
su stranke dogovorile način procjene vrijednosti financijskih instrumenata,
primatelj instrumenta osiguranja može po ispunjenju pretpostavki za ostvarenje
instrumenta osiguranja, financijske instrumente koji predstavljaju instrument
osiguranja prisvojiti (zadržati za sebe) ili izvansudski
prodati, a u odnosu na novčana sredstva izvršiti prijeboj, pri čemu eventualno
ostvareni višak uvijek mora bez odgađanja vratiti davatelju instrumenta
osiguranja.

(5)
Primatelj instrumenta osiguranja može prisvajanje ili izvansudsku
prodaju ostvariti bez da o tome mora prethodno obavijestiti davatelja
instrumenta osiguranja, bez da čeka da istekne određeno dodatno vrijeme, bez da
organizira javnu dražbu ili pribavlja bilo čije dopuštenje za prodaju.

(6)
U slučaju da primatelj instrumenta osiguranja, odnosno osoba koja ga zastupa i
djeluje u njegovo ime ili u svoje ime a za njegov račun, na bilo koji način
raspolažu odnosno otuđe instrument osiguranja na kojemu je zasnovano posebno
založno pravo, to pravo tada prestaje postojati i instrument osiguranja treće
osobe stječu slobodnim od tereta.

***Osiguranje prijenosom
instrumenta osiguranja***

Članak 6.

(1)
Ukoliko ugovorom o financijskom osiguranju kod kojega dolazi do prijenosa
instrumenta osiguranja nije drugačije ugovoreno, primatelj instrumenta
osiguranja ovlašten je neograničeno koristiti se i raspolagati novčanim
sredstvima i financijskim instrumentima koji su instrument osiguranja,
uključivši pravo na njihovo otuđenje.

(2)
Ukoliko u slučaju iz stavka 1. ovoga članka primatelj instrumenta osiguranja
raspolaže istim, a ujedno dođe i do ispunjenja pretpostavki za ostvarenje
instrumenta osiguranja, a obveza primatelja instrumenta osiguranja na isporuku
zamjenskog instrumenta osiguranja još postoji ili je još važeća, moguć je
prijevremeni prestanak obveza.

(3)
Ukoliko nije drugačije ugovoreno, prijevremeni prestanak obveza iz stavka 2.
ovoga članka moguć je bez da bi o tome primatelj instrumenta osiguranja morao
prethodno obavijestiti davatelja, bez da bi morao čekati da istekne određeno
dodatno vrijeme, bez da bi morao organizirati javnu dražbu ili pribaviti bilo
čije dopuštenje za prodaju.

Procjena vrijednosti
instrumenta osiguranja

Članak 7.

(1)
Procjena i ostvarenje instrumenta osiguranja prema odredbama članka 5. i 6.
ovoga Zakona, odnosno utvrđivanje odgovarajućih financijskih obveza, moraju
biti izvršeni s povećanom pažnjom, prema pravilima struke i običajima (pažnja
dobrog stručnjaka), uzimajući u obzir stanje na financijskom tržištu.

(2)
Kada je u skladu s ovim Zakonom dopušteno da primatelj instrumenta osiguranja
prisvoji (zadrži za sebe) financijske instrumente ili da u odnosu na novčanu
protuvrijednost financijskih instrumenata izjavi prijeboj, računa se da
financijski instrumenti imaju najmanje onu vrijednost koja bi bila ostvarena
njihovom prodajom prema uvjetima iz stavka 1. ovoga članka.

***Sudski postupci, stečaj,
likvidacija, reorganizacija***

Članak 8.

(1)
Ispunjenje obveza iz ugovora o financijskom osiguranju, uključivši prijevremeni
prestanak obveza odnosno obračunavanje, izvršit će se sukladno tom ugovoru bez
obzira što je nad davateljem ili primateljem instrumenta osiguranja otvoren
stečajni postupak ili pokrenut likvidacijski postupak ili su pokrenute mjere
reorganizacije.

(2)
Stečajnim planom donijetim sukladno propisima kojima
se uređuje stečajni postupak ne može se zadirati u prava odnosno ispunjenje
obveza iz ugovora o financijskom osiguranju, uključivši prijevremeni prestanak
obveza i obračunavanje.

(3)
Odredbe o prijevremenom prestanku obveza mogu se primijeniti i onda kada je
instrument osiguranja predmetom tražbina osiguranja ili ovrhe u sudskom ili
kakvom drugom postupku.

Članak 9.

(1)
Ugovor o financijskom osiguranju ili pojedine njegove odredbe nisu pobojni ili ništetni samo zato
što je ugovor sklopljen ili je stupio na snagu, ili samo zato što je instrument
osiguranja isporučen, odnosno stečen:

–
u propisanom razdoblju prije podnošenja prijedloga za otvaranje stečajnog ili
pokretanje likvidacijskog postupka ili poduzimanja mjera reorganizacije u
odnosu na davatelja ili primatelja instrumenta osiguranja, ili

–
na sam dan otvaranja stečajnog postupka ili pokretanja likvidacijskog postupka
ili poduzimanja mjera reorganizacije.

(2)
Ako je određena financijska obveza nastala ili je instrument osiguranja
isporučen, odnosno stečen na sam dan otvaranja stečajnog ili pokretanje
likvidacijskog postupka ili poduzimanja mjera reorganizacije, ali nakon
trenutka donošenja odgovarajuće odluke o pokretanju takvog postupka, ta obveza,
odnosno ugovor bit će pravno valjani i obvezujući, ako primatelj instrumenta
osiguranja dokaže da nije znao, niti je morao znati za otvaranje stečajnog ili
pokretanje likvidacijskog postupka odnosno za pokretanje mjera reorganizacije.

(3)
Tijelo nadležno za odlučivanje o otvaranju stečajnog ili pokretanju
likvidacijskog postupka ili mjera reorganizacije mora u odluci kojom otvara
stečajni ili pokreće likvidacijski postupak ili započinje neku mjeru reorganizacije
naznačiti, između ostaloga, dan i vrijeme podnošenja prijedloga za pokretanje
ili donošenja odluke o tom postupku.

Članak 10.

Ukoliko
je ugovorom o financijskom osiguranju utvrđeno pravo primatelja instrumenta
osiguranja da uslijed smanjenja njegove vrijednosti zatraži dodatni ili
zamjenski instrument osiguranja, odnosno pravo davatelja instrumenta osiguranja
da uslijed porasta njegove vrijednosti zatraži povlačenje odgovarajućeg dijela
instrumenta osiguranja, te odredbe ugovora odnosno takvo stjecanje i isporuka
ili povlačenje instrumenta osiguranja neće biti pobojno
ili ništetno samo zato:

–
što je učinjeno u propisanom razdoblju prije podnošenja prijedloga za otvaranje
stečajnog ili pokretanje likvidacijskog postupka ili poduzimanja mjera reorganizacije
u odnosu na davatelja ili primatelja instrumenta osiguranja, ili

–
što je učinjeno na sam dan otvaranja stečajnog ili pokretanja likvidacijskog
postupka ili poduzimanja mjera reorganizacije, ali prije trenutka donošenja
odgovarajuće odluke o tome, ili

–
što su odgovarajuće financijske obveze nastale prije dana na koji je isporučen
zamjenski ili dodatni instrument osiguranja, odnosno prije dana na koji je
povučen višak instrumenta osiguranja.

Supsidijarno pravo

Članak 11.

(1)
U slučajevima koji nisu regulirani ovim Zakonom, na ugovor o financijskom
osiguranju i na temelju njega stečena prava na odgovarajući se način
primjenjuju odredbe drugih propisa o pobijanju dužnikovih pravnih radnji te o
poništenju ili proglašenju ništetnim pravnih poslova
i drugih pravnih radnji.

(2)
Iznimno od odredbe stavka 1. ovoga članka, ugovor o financijskom osiguranju i
temeljem njega poduzete radnje, a osobito isporuka, odnosno stjecanje ili
povlačenje instrumenta osiguranja, ne mogu se pobijati po odredbama o pobijanju
pravnih radnji stečajnog dužnika koje se u smislu propisa koji uređuje stečajni
postupak smatraju kongruentnim namirenjem.

***Mjerodavno pravo***

Članak 12.

Kada
su financijski instrumenti u obliku nematerijaliziranih vrijednosnih papira, na
ugovor o financijskom osiguranju po pitanju pravne naravi i vlasničko-pravnih
učinaka, postupovnih zahtjeva i oblika za sklapanje i
ostvarenje ugovora o financijskom osiguranju, kao i po pitanju utjecaja
eventualno postojećih prava trećih osoba na tim financijskim instrumentima,
isključivo se primjenjuje pravo države u kojoj je registar, odnosno račun kod
ovlaštene institucije na kojem su ti financijski instrumenti ubilježeni.

***Prijelazne i završne
odredbe***

Članak 13.

Na
prava i obveze u odnosima financijskog osiguranja nastale do dana stupanja na
snagu ovoga Zakona primjenjuju se propisi koji su važili do toga dana.

***Stupanje na snagu***

Članak 14.

Ovaj
Zakon stupa na snagu 1. siječnja 2008.

Klasa:
450-01/07-01/01

Zagreb,
6. srpnja 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Zakon, NN 76/2007-2396
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)